钦定古今图书集成/明伦汇编/交谊典/第071卷 > 宋册府元龟 > 《连珠》北周·庾信
## 钦定古今图书集成/明伦汇编/交谊典/第071卷 > 宋册府元龟 > 《连珠》北周·庾信

盖闻江黄戎马之徼，鄢郢风飙之格，乍有云而不归，
或无期而远客。是以章华之下，必有思子之台；云梦
之傍，应多望夫之石。

盖闻“无怨生离，恩情中绝，空思出水之莲，无复回风
之雪。”是以楼中对酒，而绿珠前去；“帐里”悲歌，而虞姬
永别。

盖闻迁移白羽，流徙房陵，离家析里，凄恨抚膺。是以
吴起之去西河，潸然出涕；荆轲之别燕市，悲不自胜。
盖闻“执珪事楚，博士留秦。晋阳思归之客，临淄羇旅
之臣。”是以亲友会同，不妨怀抚凄怆；山河离异，不妨
风月关人。